CELEX: 62017TN0262
Language: el
Date: 2017-04-30 00:00:00
Title: Υπόθεση T-262/17: Προσφυγή της 30ής Απριλίου 2017 — Metrans κατά Επιτροπής και INEA

24.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 239/47
            
         Προσφυγή της 30ής Απριλίου 2017 — Metrans κατά Επιτροπής και INEA
   (Υπόθεση T-262/17)
   (2017/C 239/60)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Metrans a.s. (Πράγα, Τσεχική Δημοκρατία) (εκπρόσωπος: A. Schwarz, δικηγόρος)
   
      Καθού: Εκτελεστικός Οργανισμός Καινοτομίας και Δικτύων (INEA)
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει με άμεση ισχύ την καταχώριση με κωδικό 2015-CZ-TM-0330-M και τίτλο Multimodal Container Terminal Paskov, Φάση III και την καταχώριση με κωδικό 2015-CZ-TM-0406-W και τίτλο Intermodal Terminal Melnik, Φάσεις 2 και 3, που περιλαμβάνονται στο παράρτημα της εκτελεστικής αποφάσεως της Επιτροπής, της 5ης Αυγούστου 2016, για την κατάρτιση καταλόγου προτάσεων που έχουν επιλεγεί για χρηματοδοτική συνδρομή από την ΕΕ στο πλαίσιο του μηχανισμού «Συνδέοντας την Ευρώπη» — Τομέας μεταφορών, κατόπιν της προσκλήσεως για υποβολή προτάσεων, της 5ης Νοεμβρίου 2015, βάσει του πολυετούς προγράμματος εργασιών·
            
         
               —
            
            
               να ακυρώσει ή επικουρικά να κρίνει άκυρη και ανίσχυρη τη σύμβαση επιχορηγήσεως αριθ. INEA/CEF/TRAN/M2015/1133813, στο πλαίσιο του μηχανισμού «Συνδέοντας την Ευρώπη» — Τομέας μεταφορών, η οποία συνήφθη μεταξύ του Εκτελεστικού Οργανισμού Καινοτομίας και Δικτύων (INEA) και της Advanced World Transport a.s. (AWT) (σχετικά με τη δράση 2015-CZ-TM-0330-M με τίτλο Multimodal Container Terminal Paskov) ή να υποχρεώσει τον INEA να καταγγείλει την εν λόγω σύμβαση επιχορηγήσεως που αφορά το Paskov·
            
         
               —
            
            
               να ακυρώσει ή επικουρικά να κρίνει άκυρη και ανίσχυρη τη σύμβαση επιχορηγήσεως αριθ. INEA/CEF/TRAN/M2015/1138714, στο πλαίσιο του μηχανισμού «Συνδέοντας την Ευρώπη» — Τομέας μεταφορών, η οποία συνήφθη μεταξύ του Εκτελεστικού Οργανισμού Καινοτομίας και Δικτύων και της České přístavy, a.s. (Czech Ports) (σχετικά με τη δράση 2015-CZ-TM-0406-W με τίτλο Intermodal Terminal Melnik, Φάσεις 2 και 3) ή να υποχρεώσει τον INEA να καταγγείλει την εν λόγω σύμβαση επιχορηγήσεως που αφορά το Melnik·
            
         
               —
            
            
               να καταδικάσει τον INEA και την Επιτροπή αλληλεγγύως και εις ολόκληρον στα δικαστικά έξοδα της προσφεύγουσας.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Με τον πρώτο λόγο προβάλλει ότι το προσβαλλόμενο μέτρο παραβιάζει τις θεμελιώδεις αρχές των Συνθηκών της ΕΕ σχετικά με την προστασία της ελεύθερης αγοράς και του ανταγωνισμού στην εσωτερική αγορά.
               
                           —
                        
                        
                           Η προσφεύγουσα υποστηρίζει, μεταξύ άλλων, ότι η εγκαθίδρυση και η διασφάλιση της λειτουργίας της εσωτερικής αγοράς είναι θεμελιώδεις αρχές και υποχρεώσεις στις οποίες βασίζεται η Ένωση (άρθρο 26 ΣΛΕΕ). Τα μέτρα που λαμβάνει η Ένωση πρέπει να συνάδουν πάντα με την εν λόγω θεμελιώδη αρχή και τυχόν αντίθετα προς αυτή μέτρα πρέπει να λαμβάνονται πάντα σύμφωνα με την αρχή της αναλογικότητας και της επικουρικότητας.
                        
                     
         
               2.
            
            
               Με τον δεύτερο λόγο προβάλλει ότι το προσβαλλόμενο μέτρο παραβαίνει το άρθρο 93 ΣΛΕΕ και άλλα άρθρα της ΣΛΕΕ (τα άρθρα 3, 26, 93, 107, 119, 170, παράγραφος 2, 171, παράγραφος 1, το πρωτόκολλο αριθ. 8 και το άρθρο 1 αυτού του πρωτοκόλλου, το πρωτόκολλο αριθ. 27).
               
                           —
                        
                        
                           Η προσφεύγουσα υποστηρίζει, μεταξύ άλλων, ότι το προσβαλλόμενο μέτρο αποτελεί ενίσχυση, η οποία δεν εξυπηρετεί την ανάγκη συντονισμού των μεταφορών.
                        
                     
         
               3.
            
            
               Με τον τρίτο λόγο προβάλλει ότι το προσβαλλόμενο μέτρο παραβαίνει τον κανονισμό (ΕΕ) 1316/2013 και τον κανονισμό (ΕΕ) 1315/2013 καθώς και συμπληρωματικούς κανόνες δικαίου.
               
                           —
                        
                        
                           Η προσφεύγουσα υποστηρίζει, μεταξύ άλλων, ότι η χορήγηση των επιχορηγήσεων δεν πληρούσε όλες τις απαιτούμενες προϋποθέσεις (ακόμη κι αν ήταν σύμφωνη με άλλους κανόνες δικαίου της ΕΕ), και ότι συνεπώς δεν θα έπρεπε να δοθούν οι εν λόγω επιχορηγήσεις.